DECIZIA COMISIEI
din 13 februarie 2009
privind contribuția financiară comunitară la programul pentru controlul organismelor dăunătoare plantelor și produselor din plante în departamentele franceze de peste mări pentru anul 2009
[notificată cu numărul C(2009) 801]
(Numai textul în limba franceză este autentic)
(2009/126/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 247/2006 al Consiliului din 30 ianuarie 2006 privind măsurile specifice din domeniul agriculturii în favoarea regiunilor ultraperiferice ale Uniunii (1), în special articolul 17 alineatul (3) primul paragraf prima teză,
întrucât:
(1)
Condițiile de cultură în departamentele franceze de peste mări necesită măsuri speciale în ceea ce privește producția agricolă. Printre acestea se află măsuri costisitoare în domeniul sănătății plantelor.
(2)
Decizia 2007/609/CE a Comisiei din 10 septembrie 2007 privind definirea măsurilor eligibile pentru finanțare comunitară în cadrul programelor pentru controlul asupra organismelor dăunătoare plantelor și produselor din plante în departamentele franceze de peste mări, în Azore și în Madeira (2) stabilește măsurile eligibile pentru finanțare comunitară în cadrul programelor pentru controlul organismelor dăunătoare plantelor și produselor din plante în departamentele franceze de peste mări, Azore și Madeira.
(3)
Autoritățile franceze au prezentat Comisiei un program pentru anul 2009 care prevede măsuri în domeniul sănătății plantelor în departamentele franceze de peste mări. Programul respectiv specifică obiectivele care trebuie atinse, rezultatele așteptate, măsurile care trebuie puse în practică, durata și costurile acestora în vederea unei posibile contribuții financiare comunitare. Măsurile prevăzute în programul respectiv îndeplinesc cerințele Deciziei 2007/609/CE.
(4)
În conformitate cu articolul 3 alineatul (2) litera (a) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (3), măsurile în domeniul sănătății plantelor se finanțează din Fondul European de Garantare Agricolă. În scopul controlului financiar al respectivelor măsuri, se aplică articolele 9, 36 și 37 din regulamentul respectiv.
(5)
Măsurile prevăzute în prezenta decizie sunt conforme cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
În conformitate cu partea A din anexă, se aprobă o contribuție financiară comunitară către Franța pentru programul oficial privind controlul organismelor dăunătoare plantelor și produselor din plante în departamentele franceze de peste mări pentru anul 2009.
Contribuția se limitează la 60 % din totalul cheltuielilor eligibile, ridicându-se la maximum 246 660 EUR (fără TVA), în conformitate cu partea B din anexă.
Articolul 2
(1) În termen de 60 de zile de la primirea solicitării de plată din partea Franței, se plătește un avans de 100 000 EUR.
(2) Restul contribuției financiare se plătește în funcție de prezentarea către Comisie a unui raport final asupra punerii în aplicare a programului, în format electronic, cel târziu până la 15 martie 2010.
Raportul respectiv cuprinde:
(a)
o evaluare tehnică concisă a întregului program, cuprinzând gradul de realizare a obiectivelor materiale și calitative și progresele înregistrate, precum și o evaluare a impactului fitosanitar și economic imediat; și
(b)
o fișă financiară indicând cheltuielile efective defalcate în funcție de măsuri și de subprograme.
(3) În ceea ce privește defalcarea indicativă a bugetului stabilit în partea B din anexă, Franța poate ajusta finanțarea între diferitele măsuri din cadrul aceluiași subprogram până la o limită de 15 % din contribuția comunitară la acest subprogram, cu condiția de a nu depăși suma totală a costurilor eligibile prevăzute în program și de a nu compromite prin aceasta principalele obiective ale programului.
Franța informează Comisia cu privire la orice modificări aduse.
Articolul 3
Prezenta decizie se aplică de la 1 ianuarie 2009.
Articolul 4
Prezenta decizie se adresează Republicii Franceze.
Adoptată la Bruxelles, 13 februarie 2009.